CELEX: 32022D0579
Language: fi
Date: 2022-04-08 00:00:00
Title: Neuvoston päätös (YUTP) 2022/579, annettu 8 päivänä huhtikuuta 2022, Valko-Venäjän tilanteen johdosta ja sen johdosta, että Valko-Venäjä on osallisena Venäjän Ukrainaa vastaan kohdistamassa hyökkäyksessä, määrättävistä rajoittavista toimenpiteistä annetun päätöksen 2012/642/YUTP muuttamisesta

8.4.2022   
               
               
                  FI
               
               
                  Euroopan unionin virallinen lehti
               
               
                  L 111/81
               
            
         NEUVOSTON PÄÄTÖS (YUTP) 2022/579,
         annettu 8 päivänä huhtikuuta 2022,
         Valko-Venäjän tilanteen johdosta ja sen johdosta, että Valko-Venäjä on osallisena Venäjän Ukrainaa vastaan kohdistamassa hyökkäyksessä, määrättävistä rajoittavista toimenpiteistä annetun päätöksen 2012/642/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 15 päivänä lokakuuta 2012 päätöksen 2012/642/YUTP (1) Valko-Venäjän tilanteen johdosta ja sen johdosta, että Valko-Venäjä on osallisena Venäjän Ukrainaa vastaan kohdistamassa hyökkäyksessä, määrättävistä rajoittavista toimenpiteistä.
                  
               
                     (2)
                  
                  
                     Venäjän federaation presidentti ilmoitti 24 päivänä helmikuuta 2022 sotilasoperaatiosta Ukrainassa, ja Venäjän asevoimat aloittivat hyökkäyksen Ukrainaa vastaan, myös Valko-Venäjän alueelta käsin. Kyseinen hyökkäys loukkaa räikeästi Ukrainan alueellista koskemattomuutta, suvereniteettia ja itsenäisyyttä.
                  
               
                     (3)
                  
                  
                     Neuvosto hyväksyi 2 päivänä maaliskuuta 2022 päätöksen (YUTP) 2022/356 (2), jolla muutettiin päätöksen 2012/642/YUTP nimeä ja otettiin käyttöön uusia rajoittavia toimenpiteitä vastauksena Valko-Venäjän osallisuuteen Venäjän Ukrainaa vastaan kohdistamassa hyökkäyksessä.
                  
               
                     (4)
                  
                  
                     Eurooppa-neuvosto totesi 24 päivänä maaliskuuta 2022 antamissaan päätelmissä, että unioni on valmis hyväksymään nopeasti tarvittaessa lisää Venäjään ja Valko-Venäjään kohdistuvia, tuntuvia koordinoituja pakotteita, joilla tehokkaasti estetään Venäjää jatkamasta hyökkäystään.
                  
               
                     (5)
                  
                  
                     Tilanteen vakavuuden vuoksi on aiheellista kieltää jäsenvaltion virallisen valuutan määräisten siirtokelpoisten arvopaperien myynti Valko-Venäjälle sekä jäsenvaltion virallisen valuutan määräisten setelien myynti, toimitus, siirto tai vienti Valko-Venäjälle.
                  
               
                     (6)
                  
                  
                     On myös aiheellista kieltää kaikkia Valko-Venäjälle sijoittautuneita maantiekuljetusyrityksiä suorittamasta tavaroiden maantiekuljetuksia unionin alueella, kauttakulku mukaan lukien.
                  
               
                     (7)
                  
                  
                     Unionin lisätoimet ovat tarpeen kyseisen toimenpiteen panemiseksi täytäntöön.
                  
               
                     (8)
                  
                  
                     Päätös 2012/642/YUTP olisi sen vuoksi muutettava tämän mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan päätös 2012/642/YUTP seuraavasti:
            
                        1)
                     
                     
                        korvataan 2 w artiklan 1 kohta seuraavasti:
                        
                           ”1.   Kielletään 12 päivän huhtikuuta 2022 jälkeen liikkeeseen laskettujen jäsenvaltion virallisen valuutan määräisten siirtokelpoisten arvopapereiden ja sellaisten yhteissijoitusyritysten osuuksien, jotka antavat pääsyn jäsenvaltion virallisen valuutan määräisiin siirtokelpoisiin arvopapereihin, myynti Valko-Venäjän kansalaisille tai Valko-Venäjällä asuville luonnollisille henkilöille sekä Valko-Venäjälle sijoittautuneille oikeushenkilöille, yhteisöille tai elimille.”
                        
                     
                  
                        2)
                     
                     
                        korvataan 2 x artikla seuraavasti:
                        
                           ”2 x artikla
                           
                              1.   Kielletään jäsenvaltion virallisen valuutan määräisten seteleiden myynti, toimitus, siirto tai vienti Valko-Venäjälle tai Valko-Venäjällä oleville luonnollisille henkilöille, oikeushenkilöille, yhteisöille tai elimille, mukaan lukien Valko-Venäjän hallitus ja keskuspankki, tai Valko-Venäjällä käytettäväksi.
                           
                           
                              2.   Edellä 1 kohdassa säädettyä kieltoa ei sovelleta jäsenvaltion virallisen valuutan määräisten setelien myyntiin, toimitukseen, siirtoon tai vientiin, edellyttäen että tällainen myynti, toimitus, siirto tai vienti on tarpeen
                              
                                          a)
                                       
                                       
                                          Valko-Venäjälle matkustavien luonnollisten henkilöiden tai heidän kanssaan matkustavien perheenjäsenten henkilökohtaiseen käyttöön; tai
                                       
                                    
                                          b)
                                       
                                       
                                          kansainvälisen oikeuden mukaisia vapauksia nauttivien Valko-Venäjällä olevien diplomaatti- tai konsuliedustustojen tai kansainvälisten järjestöjen virallisiin tarkoituksiin.”;
                                       
                                    
                        
                     
                  
                        3)
                     
                     
                        lisätään artikla seuraavasti:
                        
                           ”2 z artikla
                           
                              1.   Kielletään kaikkia Valko-Venäjälle sijoittautuneita maantiekuljetusyrityksiä suorittamasta tavaroiden maantiekuljetuksia unionin alueella, kauttakulku mukaan lukien.
                           
                           
                              2.   Edellä 1 kohdassa säädettyä kieltoa ei sovelleta maantiekuljetusyrityksiin, jotka kuljettavat postia yleispalveluna.
                           
                           
                              3.   Edellä 1 kohdassa säädettyä kieltoa ei sovelleta ennen 16 päivää huhtikuuta 2022 tavarakuljetuksiin, jotka alkoivat ennen 9 päivää huhtikuuta 2022, edellyttäen, että maantiekuljetusyrityksen
                              
                                          a)
                                       
                                       
                                          ajoneuvo oli jo unionin alueella 9 päivänä huhtikuuta 2022, tai
                                       
                                    
                                          b)
                                       
                                       
                                          ajoneuvon on kuljettava unionin kautta palatakseen Valko-Venäjälle.
                                       
                                    
                           
                              4.   Poiketen siitä, mitä 1 kohdassa säädetään, jäsenvaltioiden toimivaltaiset viranomaiset voivat myöntää Valko-Venäjälle sijoittautuneelle maantiekuljetusyritykselle luvan tavaroiden kuljetukseen, jos toimivaltaiset viranomaiset ovat todenneet, että tällainen kuljetus on tarpeen
                              
                                          a)
                                       
                                       
                                          maakaasun ja öljyn, mukaan lukien jalostetut öljytuotteet, sekä titaanin, alumiinin, kuparin, nikkelin, palladiumin ja rautamalmin ostamiseksi, tuomiseksi tai kuljettamiseksi unioniin;
                                       
                                    
                                          b)
                                       
                                       
                                          lääkkeiden, lääkinnällisten tuotteiden, maatalous- ja elintarviketuotteiden ostamiseksi, tuomiseksi tai kuljettamiseksi, mukaan lukien vehnä ja lannoitteet, joiden tuonti, ostaminen ja kuljetus on sallittua tämän päätöksen nojalla;
                                       
                                    
                                          c)
                                       
                                       
                                          humanitaarisia tarkoituksia varten; tai
                                       
                                    
                                          d)
                                       
                                       
                                          kansainvälisen oikeuden mukaisia vapauksia nauttivien unionin ja jäsenvaltioiden Valko-Venäjällä olevien diplomaatti- ja konsuliedustustojen, mukaan lukien suurlähetystöt ja muut edustustot, tai Valko-Venäjällä olevien kansainvälisten järjestöjen toimintaa varten.
                                       
                                    
                           
                              5.   Asianomaisen jäsenvaltion on ilmoitettava muille jäsenvaltioille ja komissiolle 4 kohdan nojalla myönnetystä luvasta kahden viikon kuluessa sen myöntämisestä.”.
                           
                        
                     
                  
         
            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 8 päivänä huhtikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  Neuvoston päätös 2012/642/YUTP, annettu 15 päivänä lokakuuta 2012, Valko-Venäjän tilanteen johdosta ja sen johdosta, että Valko-Venäjä on osallisena Venäjän Ukrainaa vastaan kohdistamassa hyökkäyksessä, määrättävistä rajoittavista toimenpiteistä (EUVL L 285, 17.10.2012, s. 1).
         
            (2)  Neuvoston päätös (YUTP) 2022/356, annettu 2 päivänä maaliskuuta 2022, Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP muuttamisesta (EUVL L 67, 2.3.2022, s. 103).